
Male roke gradijo velika prijateljstva
V tem šolskem letu smo se v našem vrtcu ponovno vključili v program Zdravje v vrtcu, ki ga koordinira Nacionalni inštitut za javno zdravje. Program spodbuja zdrav življenjski slog, celostno skrb za zdravje ter krepitev socialno-čustvenih veščin otrok.
Letošnja rdeča nit programa - Male roke gradijo velika prijateljstva, nas je usmerjala predvsem v krepitev kakovostnih medosebnih odnosov, razvijanje empatije ter spodbujanje razumevanja in preprečevanja neželenega vedenja. V projekt je bilo v tem vrtčevskem letu vključenih kar 31 oddelkov z 12 različnih lokacij našega vrtca, kar tudi kaže, da se zavedamo pomena sistematičnega spodbujanja zdravja ter socialno-čustvenega razvoja otrok. V vključenih oddelkih so bile izvedene številne zares izvirne in ustvarjalne dejavnosti, ki so uresničevale namen programa.
Za strokovne delavce sta v okviru programa potekali dve izobraževanji na daljavo, jesensko in spomladansko, kjer so strokovnjaki predstavili vsebine s področja socialno-čustvenega razvoja otrok, pomena kakovostnih medosebnih odnosov ter pristopov za podporo otrokom pri izražanju čustev. Ob tem so bile predstavljene tudi številne praktične ideje in primeri dobrih praks iz drugih vrtcev.
Dobili smo tudi specifično regijsko nalogo, katere namen je bil podpreti rdečo nit projekta ter hkrati krepiti povezovanje in medosebne odnose med strokovnimi delavci vrtca. S skupnimi močmi smo oblikovali idejo, jo nadgradili, pripravili ustrezno gradivo ter nato aktivnosti izvedli v vseh vključenih oddelkih vrtca, kar je bilo glede na velikost in razpršenost vrtca tudi organizacijski izziv. Projektno nalogo smo poimenovali »Zdravko na obisku: spoznavanje in izražanje čustev«. Zdravko, naš glavonožec – lutka, je za nekaj dni obiskal vsak vključeni oddelek. S seboj je prinesel nahrbtnik z izbranim gradivom in različnimi spodbudami na temo čustev, ki so služile kot izhodišče za dejavnosti v skupini. Skozi igro, pogovor in vsakodnevne situacije je Zdravko otroke spodbujal k prepoznavanju, poimenovanju in izražanju čustev. Vzgojiteljice so lutko na ustvarjalne načine vključevale v življenje oddelka, pri čemer so otroci aktivno sodelovali, delili svoje izkušnje ter skupaj iskali rešitve za različne vsakodnevne izzive. Vsaka skupina je svoje dejavnosti dokumentirala v mapi s fotografijami in zapisi otroških izjav. Tako je nastal bogat nabor primerov dobre prakse in dejavnosti v podporo spodbujanju socialno-čustvenega razvoja otrok. Projekt je bil na regijskem srečanju prepoznan kot zelo dober primer uspešnega sodelovanja med oddelki.
Program se bo z enako rdečo nitjo nadaljeval tudi v prihodnjem šolskem letu in ob upanju, da bo zanimanje strokovnih delavcev ostalo tako močno, bomo z veseljem ostajali del projekta tudi v prihodnje.
Zapisala J. B. koordinatorica projekta

